P6_TA(2006)0450

A harmadik országoknak a Közösséggel szembeni dömpingellenes, szubvencióellenes és védintézkedéssel kapcsolatos tevékenysége (A Bizottság éves jelentése - 2004)

Az Európai Parlament állásfoglalása a Bizottságnak az Európai Parlament számára készített éves jelentéséről a harmadik országok Közösséggel szembeni dömpingellenes, szubvencióellenes és védintézkedésekkel kapcsolatos tevékenységéről (2004) (2006/2136(INI))

Az Európai Parlament,

- tekintettel a Bizottságnak az Európai Parlament számára készített éves jelentésére a harmadik országok Közösséggel szembeni dömpingellenes, szubvencióellenes és védintézkedésekkel kapcsolatos tevékenységéről (2004) (COM(2005)0594),

- tekintettel a Bizottságnak az Európai Parlament számára készített, a Közösség dömpingellenes és szubvencióellenes tevékenységéről és harmadik országok dömpingellenes, szubvencióellenes és védintézkedésekkel kapcsolatos ügyeinek áttekintéséről szóló 19. éves jelentéséről szóló 2002. október 22-i állásfoglalására [1],

- tekintettel az Európai Közösség dömpingellenes politikájáról szóló 1990. december 14-i állásfoglalására [2] és a nemzetközi kereskedelmet érintő nyitásról és demokráciáról szóló 2001. október 25-i állásfoglalására [3],

- tekintettel a Kereskedelmi Világszervezet (WTO) negyedik, dohai (Katar) miniszteri konferenciáján kiadott miniszteri nyilatkozatra, amelynek 28. pontja az 1994-es GATT VI. cikkének alkalmazásáról szóló megállapodás reformjáról szóló tárgyalást irányoz elő, pontosítva és tökéletesítve annak vonatkozó intézkedéseit,

- tekintettel a fenti nyilatkozat 30. pontjára, amely hangsúlyozza a viták rendezésére vonatkozó memorandum tökéletesítésének és egyértelműbbé tételének szükségességét,

- tekintettel a WTO hatodik miniszteri konferenciáján kiadott, a dohai Fejlesztési Menetrendről (DDA) szóló miniszteri nyilatkozatra, és különösen annak 28. és 34. pontjára, továbbá D mellékletére,

- tekintettel a Bizottságnak az Európai Parlament számára készített 23. éves jelentésére a Közösség dömpingellenes, szubvencióellenes és védintézkedésekkel kapcsolatos tevékenységéről (2004) (COM(2005)0360),

- tekintettel eljárási szabályzata 45. cikkére és 112. cikkének (2) bekezdésére,

- tekintettel a Nemzetközi Kereskedelmi Bizottság jelentésére (A6-0243/2006),

A. mivel az Európai Unió a nemzetközi kereskedelem egyik legfontosabb szereplője és továbbra is jelentős gazdasági hatalom, amely 2004-ben a világ legnagyobb exportőre volt;

B. mivel a nemzetközi kereskedelem fejlődése egyformán fontossá teszi a külpiacokhoz való hozzáférést és a saját piacok védelmét a tisztességtelen kereskedelmi gyakorlatoktól;

C. mivel a kereskedelem liberalizációja és a csere megnövekedett volumene fejleszti a nemzetközi versenyt, egyben azonban növeli annak veszélyét is, hogy egy adott ország exportja piacvédelmi intézkedéseknek legyen kitéve, ami negatív következményekkel jár a közösségi vállalkozások nemzetközi versenyképességére;

D. mivel a nemrégiben felülvizsgált lisszaboni menetrendnek megfelelően a Közösség az európai gazdaság megerősítését tűzte ki célul maga elé, többek között a Közösség versenyképességének növelése révén a világgazdaságban;

E. elismerve, hogy az Európai Közösség versenyképessége szorosan kötődik egy olyan világkereskedelmi rendszer létrehozásához, amely a lehető legnyitottabb és legtisztességesebb,

F. mivel a közösség gazdaságának versenyképessége csak veszíthet a WTO szabályait figyelembe nem vevő vám- és nem vámjellegű korlátok felállításán akár a Közösségen belül, akár azon kívül;

G. mivel a Közösségről általában azt tartják, hogy csak "korlátozott mértékben" hoz piacvédelmi intézkedéseket, ezért érdekében áll, hogy nemzetközi partnerei olyan jogszabályokat hozzanak és gyakorlatokat alkalmazzanak, amelyek a lehető leginkább összhangban vannak a WTO szabályaival,

1. aggodalmát fejezi ki a piacvédelmi ügyek számának növekedése miatt úgy az ilyen intézkedéseket "hagyományosan" igénybe vevő, mint az azokat újonnan felfedező más WTO-tagállamok esetében; úgy véli, hogy ezek közül néhány esetben nem tartották teljes mértékig tiszteletben a WTO szabályait, felhív minden európai kereskedelmi partnert a WTO szabályainak szigorú betartására, hogy elkerüljék az indokolatlan gazdasági károkat;

2. felszólítja a Közösség kereskedelmi partnereit, hogy szellemében és betűjében jobban tartsák tiszteletben a piacvédelmi eszközök használatára vonatkozó hatályos megállapodásokat és WTO-szabályokat, tartózkodva minden protekcionista megoldástól; kéri, hogy minden dömpingellenes, szubvencióellenes és védintézkedéssel kapcsolatos vizsgálatot átláthatóan és pártatlanul végezzenek;

3. örömét fejezi ki amiatt, hogy a Bizottság támogatást nyújt a tagállamoknak és az európai gazdaság szereplőinek a harmadik országok által indított piacvédelmi ügyekben; arra buzdítja a Bizottságot, hogy továbbra is folyamatosan kísérje figyelemmel a harmadik országok által hozott intézkedéseket azok megfelelő és tisztességes mivoltának ellenőrzése céljából;

4. arra buzdítja a Bizottságot, hogy az érintett tagállamokkal karöltve lépjen fel a közösségi gazdaság védelme érdekében, amennyiben fény derül arra, hogy valaki nem tartja tiszteletben a nemzetközi kereskedelem szabályait;

5. úgy véli, hogy a piacvédelmi intézkedések alkalmazásával kapcsolatos számos vita megoldható barátságosan és az érdekelt felek kölcsönös megelégedésére; ezért úgy véli, hogy a Bizottságnak kizárólag a legvégső esetben kell a WTO vitarendezési szervéhez kell fordulnia az ellentétek feloldása érdekében;

6. örömét fejezi ki a WTO vitarendezési rendszerének sikere felett, amely lehetővé tette a nemzetközi kereskedelem többoldalú szabályainak koherensebb alkalmazását, ezáltal biztonságosabbá és kiszámíthatóbbá téve a rendszert;

7. felszólítja azonban a Bizottságot, hogy tegyen lépéseket annak érdekében, hogy a WTO vitarendezési szervének döntéseit gyorsabban és hatékonyabban hajtsák végre, elkerülve az időhúzó taktikák jogszerűtlen alkalmazását, és biztosabbá téve a nemzetközi kereskedelmi jog alkalmazását;

8. arra buzdítja a Bizottságot, hogy kitartóan folytassa tovább a WTO-tárgyalásokat a más WTO-tagok általi piacvédelmi intézkedések alkalmazásának hatékonyabbá és kevésbé önkényessé tétele érdekében, különös tekintettel az alábbiakra:

a) szigorúbb szabályok alkalmazása az ötéves felülvizsgálatok során, amelyek révén a dömping- és szubvencióellenes intézkedések meghosszabbítása csak kivételes esetben lenne lehetséges;

b) a dömpingellenes eljárások egyszerűsítése és a vizsgálatot végző hatósággal együttműködő vállalkozások költségeinek csökkentése;

c) a közérdek és a szóban forgó intézkedések hatásának vizsgálata, a Közösségben alkalmazott eljárás módszerének megfelelően;

d) a vizsgálatok átláthatóságának növelése, amely révén elkerülhetők a visszaélésszerű gyakorlatok, és amely biztosítja az érdekelt felek védelemhez való jogát;

e) az intézkedések korlátozása, hogy azok szigorúan csak a jogsértő dömping semlegesítését szolgálják;

f) egy, a megfelelő szakértőkből álló eseti döntőbizottság létrehozása, amely dönt a dömpingellenes vizsgálatok megkezdéséről, és amely ha úgy ítéli meg, hogy a szabályokat megsértették, javasolhatja a vizsgálat azonnali megszüntetését; az eseti bizottságnak egyértelmű iránymutatásokkal kell rendelkeznie tagjainak a kérdéses tárgyra vonatkozó szaktudását illetően;

9. sajnálja, hogy a védintézkedések alkalmazása során tapasztalt anomáliák ellenére a DDA-menetrendben nem esik szó azokról;

10. felszólítja ezért a Bizottságot, hogy támogassa a WTO-n belüli védintézkedésekre vonatkozó szabályok reformját, annak érdekében, hogy elkerülhető legyen azok túl széles körű és indokolatlan használata;

11. felkéri a Bizottságot, hogy fontolja meg a kereskedelmi védelmi intézkedésekkel (dömpingellenes, szubvencióellenes) kapcsolatos szabályok radikális felülvizsgálatának lehetőségét a WTO égisze alatt, hogy tartalmazza a globális szociális és környezetvédelmi egyezmények, valamint a nemzetközi egyezmények, mint a dömping és a szubvenció formáinak be nem tartását;

12. sürgeti a tagállamokat, hogy tartsák magukat ezen ügyek tágabb értelemben vett közösségi megközelítéséhez, amely révén lehetővé válna a kérdéses intézkedések közösségi szintű, harmonikus alkalmazása, és csökkenhetne a Közösség elleni intézkedések száma, ugyanakkor az érintett ügyekre is felhívja a figyelmet; mindazonáltal a tágabb értelemben vett közösségi cselekvést nem szabad az egyes tagállamok igazságtalan kereskedelmi gyakorlatainak támogatásához ürügyként felhasználni;

13. hangsúlyozza, hogy csak a "közösségi" megközelítés elfogadásával nyílik lehetőség Európa kis és közepes exportcégei jogos érdekeinek hatékony megvédésére, amelyeknek az importáló országok részéről protekcionista gyakorlatokkal kell szembenézniük;

14. javasolja, hogy a Közösség tartózkodjék attól, hogy az olyan kereskedelmi partnereit, akik nem a WTO szabályaival és szokásjogával összhangban cselekszenek, miközben a kereskedelmi kapcsolatokban figyelembe veszi a Közösség érdekeit és a reciprocitást;

15. hangsúlyozza, hogy csak abban az esetben lesz konszenzus a nemzetközi kereskedelem új szabályaival kapcsolatban, ha azokat átlátható és koherens módon alkalmazzák, összhangban a Közösség és a nemzetközi kereskedelem jogrendjével;

16. a legkevésbé fejlett, az iparosodási folyamat kezdetén álló országok esetében támogatja a kedvezményes elbánás megítélést, ami lehetővé teszi számukra, hogy megvédjék születőfélben lévő iparukat a túlzott mértékű külső versenytől, amennyiben ez az eltérés a WTO-szabályoktól csak átmeneti, és valóban hasznára válik a világ kevésbé fejlett országainak;

17. bátorítja technikai képzési programok megvalósítását a dömping- és szubvencióellenes fellépés területén a tagjelölt országokban és igény esetén a fejlődő országokban; sürgeti továbbá a Bizottságot, hogy nyújtson segítséget és támogatást azoknak a fejlődő országoknak, amelyek olyan kereskedelmi védelmi rendszert állítanak fel, amely megfelel a WTO-szabályoknak;

18. utasítja elnökét, hogy továbbítsa ezt az állásfoglalást a Tanácsnak és a Bizottságnak.

[1] HL C 300. E, 2003.12.11., 120. o.

[2] HL C 19., 1991.1.28., 633. o.

[3] HL C 112. E, 2002.5.9., 326. o.

--------------------------------------------------